Grunur um veðmálasvindl hjá ÍR og Tindastóli Sinisa Bilic úr Tindastóli og Danero Thomas úr ÍR í leiknum í gærkvöld . mbl.is / Kristinn Magnússon Hannes S. Jónsson , formaður Körfuknattleikssambands Íslands , staðfesti við Vísi í dag að til skoðunar sé hvort grunur um veðmálasvindl tengt leik ÍR og Tindastóls í Dominos-deild karla sem fram fór í gærkvöld eigi við rök að styðjast . Vísir segir í frétt sinni að sterkur orðrómur hafi farið á kreik í gærkvöld um að óeðlilega mikið hefði verið veðjað á leikinn og í kjölfarið hefðu stuðlar á hann breyst mikið skömmu áður en hann hófst . Heimildir hermi að veðmálasíður hafi talið leikinn grunsamlegan og hann sé í skoðun hjá einhverjum þeirra . Grunurinn beinst að ákveðnum leikmönnum í liði Tindastóls en ekki ÍR , sem vann leikinn 92 : 84. „ Við vitum af þessari vá og hættu . Við vitum af þessu vandamáli sem er ein alvarlegasti váin í íþróttaheiminum í dag . Þetta mál er mikið rætt á fundum sem ég sæki erlendis og menn hafa eðlilega áhyggjur af þessari þróun , “ segir Hannes S. Jónsson við Vísi .